**DR. ZÖLD-NAGY VIKTÓRIA**

**területi közigazgatás fejlesztéséért felelős helyettes államtitkár**

**Miniszterelnökség**

**A területi államigazgatás átalakításának további irányai**

A közigazgatás-fejlesztés és a területi államigazgatás átalakításának további irányait tekintve fontos megemlíteni azon előzményeket, amelyek az elmúlt négy évben meghatározták a közigazgatás korszerűsítését, és amelyek tapasztalatai, eredményei alapot adnak a következő évek munkájához. A programszerű elképzelések 2010-2014. között a Jó Állam Program, a Magyary Zoltán Közigazgatás-fejlesztési Program 11.0 és 12.0 elnevezésű dokumentumokban jelentek meg, amelyek végrehajtásáról az elmúlt évek közigazgatási konferenciáin sok szó esett.

A hazai programok végrehajtásának és eredményeinek értékelése mellett a Gazdasági Együttműködési és Fejlesztési Szervezet (OECD) és Magyarország Kormánya között 2012-ben megkötött, többéves Partnerségi Megállapodás alapján az OECD is vizsgálja a magyarországi közigazgatás-fejlesztés – és benne külön a területi közigazgatási reform – folyamatát, amelynek eredményéről egy előzetes jelentés-tervezet már elkészült. A jelentéstervezet a 2010 előtti államigazgatási rendszer szétaprózottsága, intézményrendszerbeli túrburjánzottsága okozta problémák, gyengeségek megoldására született átfogó megoldásként értékeli a területi államigazgatási reformot.

A szakértők kiemelik a reform átfogóságát, nagyszabású jellegét és azt, hogy mindezt rövid idő alatt sikerült végrehajtani. Elismeréssel szól arról, hogy a területi államigazgatási reform a Magyary Program és más stratégiai jelentőségű kormányzati dokumentumokkal, valamint a Kormány európai uniós kötelezettségvállalásaival összhangban lett kialakítva. Szintén pozitívan értékeli a szervezeti integrációt és a járási hivatali rendszer, valamint a kormányablak-hálózat kialakítását.

Az OECD jelentés-tervezetében ugyanakkor azt is megjegyzi, hogy a reform egyes részterületeinek teljesítményértékelése még nem épült be szervesen a reform tervezésébe és végrehajtásába, valamint az infokommunikációs technológiákban rejlő lehetőségek és az e-közigazgatási technikák vegyítése pedig továbbfejlesztendő folyamat.

Mindezen előzmények után tekintsük át az elkövetkező időszak közigazgatás-fejlesztési elképzeléseinek hangsúlyos elemeit. A területi szervezetrendszert érintően rendkívül fontos a fővárosi, megyei kormányhivatali rendszer további erősítése, a hivatalon belüli egységes működés minél teljesebb körű megteremtése. Kiemelést érdemel a funkcionális integrációból származó előnyök további kiaknázása, így pl. a vagyonhasznosítás, létesítménygazdálkodás és –korszerűsítés területén, de hatékonyabb működést biztosít egy egységes kormányhivatali vezetői információs rendszer kialakítása is. Mindez természetesen nem képzelhető el a fővárosi és megyei kormányhivatalok működésének informatikai fejlesztése nélkül. A szakmai feladatellátást tekintve a kormánymegbízottak területi koordinációs szerepkörének erősítése szükséges, kiemelten a nemzetgazdasági szempontból kiemelt beruházásokkal összefüggő kérdésekben.

A helyi és nemzetségi önkormányzatok tekintetében a törvényességi felügyelet szakmai irányításával kapcsolatos feladatok ellátásának vizsgálata is célkitűzés, ennek keretében a Nemzeti Jogszabálytár és az elektronikus kapcsolattartás továbbfejlesztése élvez prioritást, és az Állam Számvevőszékkel megkezdett együttműködés folytatása is kiemelendő az önkormányzatok integritásának erősítése érdekében.

A hatékony közigazgatási működés, az állampolgári bizalom kialakítása érdekében továbbra is alapvető cél az ügyfélbarát közigazgatás, a szolgáltató állam megteremtése. A területi államigazgatást érintően éppen ezért folytatódik a kormányablak, mint integrált ügyfélszolgálati rendszer bővítése és az általa biztosított szolgáltatások (ügykörök száma) növelése. Több párhuzamos – elsősorban informatikai – fejlesztés keretében folyamatban van a kormányablakokban a fizetési rendszerek (bankkártyás és mobil-fizetés) egységes kialakítása a lehető legtöbb ügykör tekintetében, valamint korszerű és integrált időpontfoglaló és ügyfélhívó rendszerek kiépítése.

A kormányablakok vonatkozásában ugyanakkor a portfólió-bővítés nemcsak további államigazgatási ügyek intézését jelenti, hanem az állam által biztosított más szolgáltatásokkal történő összehangolást is. Az állam ugyanis több ponton van jelen egy-egy településen és mind a hatékony működés, mind a teljes körű és valóban integrált ügyfélkiszolgálás érdekében fontos ezek összehangolása. Így a jövőben a tervek szerint a kormányablakokban új szolgáltatások, mint pl. állampapír-értékesítés, illetve az állami közműszolgáltó ügyfélszolgálata is elérhető lesz.

A járási hivatalok működését szükséges az úgynevezett osztott hatáskörök vizsgálata. A járási hivatalok kialakítása során ugyanis több területen egyes feladatok a jegyzőnél maradtak, amelyek megfelelő ellátásához szoros együttműködés, kölcsönös tájékoztatás és rendszeres információszolgáltatás kell az érintettek között.

Ilyen terület pl. a személyi adat- és lakcímnyilvántartás, illetve a szociális pénzbeli és természetbeli ellátások területe is. Ez utóbbi esetében a rendeletalkotáshoz kapcsolódó hatáskörök a településeknél (méltányossági ápolási díj, lakásfenntartási támogatás, rendszeres szociális segély, méltányossági közgyógyellátás) maradtak, míg az alanyi jogon járó ellátások (ápolási díj, közgyógyellátás) a járási hivatal hatásköre. Az egyes ellátások tekintetében a rászorultsági feltételek és a jövedelmi viszonyok vizsgálata szoros együttműködést igényel a gyakorlatban. Az építésügyi igazgatás területén általános elsőfokú hatóság maradt a jegyző, ugyanakkor egyes, meghatározott hatáskörökben a járási építésügyi hivatal jár el.

A járási hivatalok kialakításakor alapvető elv volt, hogy a korábbi ügyintézési helyszínek megmaradjanak, így a járási hivatalok mellett a nagyobb ügy- és ügyfélszámmal rendelkező településeken kirendeltség, míg más, kisebb településeken ügysegéd működik. A települési ügysegédek (állandó, vagy ideiglenes) jellemzően az önkormányzati helyiségekben látják el feladataikat. Jelenleg 222 településen állandó ügysegéd, 1748 településen pedig ideiglenes ügysegéd működik. A jövőben cél, hogy az ügysegédek egyre több ügyben – és nem csak a járási hivatalok által ellátott feladatokban – tudjanak az ügyfelek rendelkezésére állni, azaz mintegy „kis kormányablakként”, megfelelő informatikai infrastruktúrával és a szükséges alkalmazásokhoz való hozzáféréssel nyújtsanak szolgáltatást.

Ahogy az a fentiekből is látszik, a járási hivatalok és az önkormányzatok, jegyzők közötti kapcsolat sokrétű és szoros, éppen ezét kiemelten fontos a járási hivatalok vezetőinek szerepe is ebben az együttműködésben. A járási hivatalvezetők tekintetében elvárás, hogy a járásszékhely település önkormányzat testületi ülésén rendszeres időközönként vegyen részt, illetve a hivatal munkatársai is a nem járásszékhely települési önkormányzat testületi ülésein vegyenek részt. Mindez azonban nem a törvényességi felügyeleti minőséget jelenti, hiszen azt nem a járási hivatal, hanem a kormányhivatal törzshivatala látja el.

A közigazgatás-fejlesztés jövőbeli irányai tekintetében pedig végül, de nem utolsósorban az adminisztratív terhek további csökkentését, az átláthatóság növelését és mindezek alapvető eszközeként az e-közigazgatás fejlesztését kell kiemelni. Ennek keretében – az államigazgatási feladatok és eljárások komplex vizsgálata mellett – folyamatban van a közigazgatási bírságok és illetékek körének áttekintése.

Az infokommunikáció területén a közigazgatás átalakításának egyik alapvető összetevője a belső folyamatok teljes körű digitalizálása, elektronikus útra terelése, aminek bázisán rugalmas, ügyfélközpontú szolgáltatások nyújthatók. A közigazgatási eljárás alapelve, hogy az ügyféltől ne kérjen a hatóság olyan adatot, amit saját maga, vagy más állami szerv már valahol nyilvántart. Ennek legnagyobb gátja azonban a különféle állami nyilvántartások egymástól gyökeresen eltérő felépítése, amely a hatóságok közötti kommunikációt lényegesen megnehezíti, egyes esetekben ellehetetleníti, az eljárási határidőket pedig indokolatlanul elnyújtja. Ezért szükséges, hogy a rendszerek, adatbázisok, eljárások és szervezetek közötti átjárhatóság, az interoperabilitás megfelelő szintje is biztosításra kerüljön. A közigazgatás belső működésének elektronizálása mellett természetesen fejleszteni szükséges az ügyfelek által elérhető elektronikus szolgáltatások körét is, kiemelt figyelemmel a vállalkozásokra, ahol cél a szinte kizárólagos elektronikus kapcsolat a közigazgatással.

Összességében tehát elmondható, hogy a közigazgatás fejlesztése és benne a területi államigazgatás átalakítása továbbra is komplex megközelítésben történik. Ebben a munkában természetesen számítunk a jegyzők a tapasztalataira is, így szívesen vesszük amennyiben a fentiekkel, vagy általában a bürokrácia-csökkentéssel kapcsolatos javaslataik vannak.

Köszönöm a figyelmet.